SKRIFTLIG FORESPØRGSEL E-0583/02

af Glenys Kinnock (PSE) til Kommissionen

(5. marts 2002)

Om: Integrering af kønsaspektet

Hvilke fremskridt har Kommissionen gjort med hensyn til at gennemføre handlingsprogrammet for generel hensyntagen til kønsaspektet i Fællesskabets udviklingssamarbejde 2001?

Hvilke fremskridt er der sket med hensyn til følgende målsætninger, der blev opstillet i Kommissionens arbejdsplan og som efter planen skulle gennemføres i 2001:

- en revision af politikretningslinjerne i forhold til kvinders og mænds vilkår på hvert af EF's prioriterede områder?

- integrering af kønsdimensionen ved forberedelse og revurdering af fattigdomsbekæmpelsesstrategien, landestrategien, Kommissionens årlige arbejdsprogrammer samt statusrapporter?

- øget hensyntagen til kønsaspektet i hele projektforløbet ved problemanalyse, definition af målgrupper og modtagergrupper, fastsættelse af målsætninger, udformning af indikatorer og overvågning?

Kan Kommissionen give nøjagtige oplysninger om de ressourcer både menneskelige og finansielle der er stillet til rådighed for at gennemføre de resterende mål og aktiviteter under handlingsprogrammet om integrering af kønsaspektet?

Svar afgivet på Kommissionens vegne af Poul Nielson

(26. april 2002)

Med hensyn til gennemførelsen af handlingsprogrammet for integrering af kønsaspektet i Fællesskabets udviklingssamarbejde er der sket følgende:

Budgetpost B7-6220 for 2001 blev programmeret med budgetter til uddannelse og kapacitetsopbygning af Kommissionens personale i 2001 og 2002 på 2,2 mio. EUR.

Der blev foretaget en gennemgang af 40 landestrategidokumenter (LSD) for at vurdere, i hvilket omfang der i programmeringsprocessen var taget hensyn til integrering af ligestillingsprincippet i udviklingssamarbejdet. De 40 LSD blev tilfældigt udvalg, men størstedelen vedrører dog (AVS-)partnerlandene i Afrika, Vestindien og Stillehavet.

Vejledningen i projektcyklusforvaltningen er blevet revideret, således at der bl.a. tages hensyn til integrering af ligestillingsprincippet. Der er introduceret en analyse af aktørerne, og ligestilling mellem kønnene betragtes nu som et kvalitetskriterium igennem hele projektforløbet.

Den tematiske vurdering af kønsaspektet, som EuropeAids bestyrelse har bedt om, er netop gået i gang. Vurderingen skal i første række give Kommissionens personale et redskab til at forbedre integrationen af kønsaspektet i Kommissionens eksterne programmer og politikker. Anmodningen om vurderingen baserer sig på Rådets forordning (EF) nr. 2836/98 af 22. december 1998 om integrering af kønsaspektet i udviklingssamarbejdet(1) (artikel 11) og dækker perioden 1995-2001.

Kommissionen deltog sidste år i DAC-arbejdsgruppen om kønsdimensionen og har aktivt draget fordel af de muligheder for netværksarbejde, som gruppen byder på.

Kommissionen har løbende kontakter med Bruxelles-baserede civilsamfundsgrupper, der beskæftiger sig med handel og kønsaspektet og udvikling af politikken vedrørende kønsaspektet.

Kommissionen er klar over, at det er nødvendigt at afsætte personale i tilstrækkeligt antal, med den rette kapacitet og på et permanent grundlag til at sikre en effektiv gennemførelse af handlingsprogrammet til tiden. Et tiltag, der allerede er vedtaget, er opbygning af den interne kapacitet og udformning af redskaber og metoder til at integrere ligestillingsaspektet i de seks prioriterede områder af Fællesskabets udviklingspolitik.

(1) EFT L 354 af 30.12.1998.